
# Балалар табибы: Хәзерге балаларның яшәү рәвеше олыларныкын хәтерләтә

Казанда «Татар әниләренең беренче форумы» узды. Анда катнашкан медицина фәннәре кандидаты, педиатр Илдус Лотфуллин балалар сәламәтлеге белән бәйле фикерләре белән уртаклашты.

Хәзерге заман балаларының тормышы бик нык үзгәрде: туклану рәвеше алышыну, хәрәкәт күләме кимү, йокы һәм ял җитмәү күзәтелә. Хәзерге балаларның яшәү рәвеше олыларныкын хәтерләтә.

Балаларда иң зур проблемаларның берсе ул – симерү. Соңгы статистик мәгълүматларга карасак, Россиядә 23 процент бала симерү яки артык тән массасы белән җәфалана. Дөнья статистикасына карасак, 70нче еллар белән чагыштырганда, симерү 4 тапкыр артты. Америка һәм Көнбатыш Европа илләрендә балаларның симерү очраклары иң еш очрый, дигән фикер – стереотип. Хәзер симерү очраклары Көнчыгыш, гарәп илләрендә дә, Африкада да очрый, һәм Россия дә әлеге тенденциядән калышмый.

Симерүгә без бик гади карыйбыз, әмма чынлыкта симерү ул – организмда кирәгеннән артык май туплану белән бәйле авырулар группасы. Әлеге авыру организмдагы башка бик күп төрле авыруларга китерергә мөмкин: кан басымы күтәрелү, астма, абструктив апноэ, җенси җитешсезлекләр, сөяк кәкрәю. Шулай ук симерү тәнгә генә түгел, ә җанга да тәэсир итә. Артык авырлыгы булган бала үзен коллективта булган балалар белән беррәттә дип санамый.

Симерү проблемасын генетикага сылтап калдыру дөрес түгел. Шулай ук симерү проблемасын эндокрин симерү белән бәйлиләр, ләкин чынлыкта симерү проблемасы 1 процент очракта гына эндокрин проблемалар белән бәйле. Күпчелек очракта симерү сәбәпләре бөтенләй башка. Симерү проблемасы 3 факторга бәйле: дөрес тукланмау, хәрәкәт җитмәү һәм яшәү рәвешенең дөрес булмавы. Дөрес туклану – балага кечкенә чагыннан ук сеңдерелергә тиешле әйбер, ди ул.

«Татар әниләренең беренче форумы»нда яңгыраган фикерләрне «Интертат» сайты өчен Камилә Билалова язды.


Следите за самым важным и интересным в Telegram-каналеТатмедиа

## Нет комментариев
Балалар табибы: Хәзерге балаларның яшәү рәвеше олыларныкын хәтерләтә